FI Euroopan unionin virallinen lehti C 113/36

Kanne 20.2.2009 — Química Atlântica v. komissio

(Asia T-71/09)

2009/C 113/74

Oikeudenkäyntikieli: portugali

Asianosaiset

Kantaja: Química Atlântica Lda (Lissabon, Portugali) (edustaja: asianajaja J. Teixeira Alves)

Vastaaja: Euroopan yhteisöjen komissio

Vaatimukset

— On todettava, että komissiolla oli velvollisuus toteuttaa Tunisiasta tuodun dikalsiumfosfaatin luokittelu- ja verotusperusteita koskevia harmonisointitoimenpiteitä

— on todettava, että komission tätä koskeva laiminlyönti on johtanut merkittäviin eroihin Portugalissa tullattujen tavaroiden verotuksen ja muissa sellaisissa jäsenvaltioissa tullattujen tavaroiden verotuksen välillä, jotka maantieteellisen läheisyyden vuoksi kilpailevat sellaisten talouden toimijoiden kanssa, jotka tullaavat nämä tavarat Portugalissa,

— komissio on velvoitettava toteuttamaan dikalsiumfosfaatin tulliluokittelun harmonisointitoimenpiteitä

— komissio on velvoitettava ottamaan huomioon se, että fosfaatti on hapon ja mineraalien kemiallisesta yhdistymisreaktiosta saatava epäorgaaninen tuote, jonka luokittelu yhteisen tullitariffin 24 ensimmäiseen ryhmään on poissuljettua

— komissio on velvoitettava toteuttamaan toimenpiteitä sen varmistamiseksi, että eri jäsenvaltioissa suoritettu luokittelu harmonisoidaan ottamalla huomioon asianmukaiset tulkintaperusteet

— on todettava, että kantajalla on oikeus saada palautusta tulleista, jotka on asetettu yli sen tullin määrän, joka johtuu tullikoodeksin tariffinimikkeen 2835 52 90 soveltamisesta

— komissio on velvoitettava korvaamaan oikeudenkäyntikulut ja kantajan välittämättömät kulut, erityisesti matkakulut ja sen asianajajan palkkiot.

Oikeudelliset perusteet ja pääasialliset perustelut

Kantaja myy Tunisiasta tuotua dikalsiumfosfaattia, joka oli vuoteen 1994 asti luokiteltu yhdistetyn nimikkeistön alanimikkeeseen 2835 52 90 nimikkeellä kalsiumvetyortofosfaatti (dikalsiumfosfaatti). Portugalin tulliviranomaiset määräsivät, että dikalsiumfosfaatti oli luokiteltava suuren maksun alaiseen yhdistetyn nimikkeistön nimikkeeseen 2309 90 98”valmisteet, joita käytetään eläinten ruokintaan — muut”. Samanaikaisesti sama tuote luokiteltiin Ranskassa, Yhdistyneessä kuningaskunnassa ja Espanjassa, joihin lähes kaikki Tunisiasta saatu dikalsiumfosfaatti meni, alanimikkeeseen 2835 52 90, jonka tulli oli nolla.

Kantaja on vaatinut komissiota toteuttamaan toimenpiteitä dikalsiumfosfaatin tulliluokittelun harmonisoimiseksi, mutta komissio ei kuitenkaan ole toiminut. Se on lykännyt dikalsiumfosfaatin harmonisointia koskevan päätöksen tekemisen vuoteen 2005 asti. Komissio toteutti joulukuussa 2008 sisällöltään kielteisen nimenomaisen toimen, jossa yhtäältä todettiin, että dikalsiumfosfaatin luokittelu yhdistetyn nimikkeistön nimikkeeseen 2309 on kiistatonta ja yhtenäistä eri jäsenvaltioissa, ja toisaalta siinä kieltäydyttiin näin ollen toteuttamasta toimenpiteitä luokittelun yhdenmukaistamiseksi. Komissiolla on hallussaan alkuperäiset asiakirjat, joista käy ilmi, että dikalsiumfosfaatti, joka tuodaan Tunisiasta, joka on yhteisön suurin toimittaja, luokitellaan Ranskassa ja Espanjassa alanimikkeeseen 2835 25 90, ja sillä on keinot ottaa selville, että ainakin Yhdistyneessä kuningaskunnassa suoritetaan tällainen luokittelu. Pelkkä väite siitä, että muissa jäsenvaltioissa ei ole ongelmia fosfaatin luokittelussa, on vain puoliksi totta, koska ei sanota, että näihin jäsenvaltioihin ei tuoda dikalsiumfosfaattia Tunisiasta. Komissiolla olisi ollut velvollisuus tutkia, onko Tunisiasta tuodulla dikalsiumfosfaatilla samanlainen koostumus kuin muista alkuperämaista tuoduilla korvaavilla aineilla, mitä ei ole tutkittu, vaikka komissio on ollut tietoinen Ranskassa annetusta sitovasta tullin ilmoituksesta. Komission vastaus kantajan valitukseen oikeuttaa toisistaan poikkeavat ja siksi väistämättä virheelliset tullitariffiin luokittelut, se tukeutuu paikkansa pitämättömiin oletuksiin eikä se toteuta ainuttakaan toimenpidettä luokitteluperusteiden harmonisoimiseksi pitäessään yllä aikaisempaa epämääräistä tilannetta.

Portugalin tuomioistuimet ovat vahvistaneet Portugalin tulliviranomaisten päätökset esittämättä ennakkoratkaisupyyntöä yhteisöjen tuomioistuimelle, mihin niillä olisi ollut velvollisuus. Useimmissa niistä jäsenvaltioista, joihin tuodaan dikalsiumfosfaattia Tunisiasta, luokitellaan tavara yhdistetyn nimikkeistön nimikkeeseen 2835 [25] 90. Tämä tullitariffiluokittelun ero, joka heijastuu verotuksessa, on syrjäyttänyt kantajan Espanjan markkinoilta, jossa dikalsiumfosfaatti on vapautettu maksuista sen seurauksena, että se on luokiteltu alanimikkeeseen 2835 52 90.